Láàárin oṣù mẹ́ta yìí bàbá mi jẹun ó sanra, ẹ̀hin ọrùn rẹ̀ sì rì kọ̀- ǹgbẹ̀- kọǹgbẹ. Kí ó tilẹ̀ tóó di pé bàbá mi fi ayé sílẹ̀, kò sí ọjọ́ náà tí ó máa sọ ìtàn yìí fún wa tí ẹ̀rín kì í pa ni. Òun a máa wí báyìí pé: Mo jẹun ikùn mi rí ringingin bí ikùn ọmọ ẹyẹ, ikùn ńlá tí ó lé dodo sá wọ inú ilé lọ, ìbàdí mi tóbi ó rí jọ̀bọ̀tọ̀jọboto, ẹnu ọ̀nà kékeré kò gba ìyàwó mi mọ̀, nítorí ikùn ẹsẹ̀ rẹ̀ tóbi ju òpó ilé lọ, ìbàdí rẹ̀ sì tó ẹrù géńdé mẹ́fà, bẹ́ẹ̀ ni ẹ̀hìn ọrùin rẹ̀ tóbi tó ti ènìyàn mẹ́jọ. Òun pàápàá sì ti yí ìrìn ẹsẹ̀ rẹ̀ padà, ẹ̀ẹ̀kọ̀ọ̀kan ni òun ń gbé ẹsẹ̀ bíí mààlúù tí ń jẹ koríko, bẹ́ẹ̀ ni òun kò hùwà bí ènìyàn kékeré mọ́, ó ń hùwà bí ìyàwó ènìyàn jàǹkàǹjankan. Àwọn ọlọ́lá kì í fẹ́ẹ́ rìn ìrìn ẹni lásán, olówó kì í fẹ́ẹ́ rin ìrìn tálákà, bẹ́ẹ̀ ni àwọn obìnrin fẹ́ràn fáàrí gidigidi. Ẹ̀gbọ́n ìyàwó mi náà yí padà pẹ̀lú, nítorí ojú òun náà tutù bí ọ̀jẹ̀lẹ́ ewé òroǹbó, ara rẹ̀ si mọ́ bí ara ọmọ tí a bí ní ìjẹta, nítorí gbogbo wa ni a jẹ óunjẹ tí ó gbádùn, a jẹ ọbẹ̀ tí ó níláárí, a jẹ apá ẹran, a jẹ itan ẹran, a jẹ ẹ̀dọ̀, a jẹ iwe, a sì jẹ gògòńgò ọ̀nà ọ̀fun.
Laaarin osu meta yii baba mi jeun o sanra, ehin orun re si ri ko- ngbe- kongbe. Ki o tile too di pe baba mi fi aye sile, ko si ojo naa ti o maa so itan yii fun wa ti erin ki i pa ni. Oun a maa wi bayii pe: Mo jeun ikun mi ri ringingin bi ikun omo eye, ikun nla ti o le dodo sa wo inu ile lo, ibadi mi tobi o ri jobotojoboto, enu ona kekere ko gba iyawo mi mo, nitori ikun ese re tobi ju opo ile lo, ibadi re si to eru gende mefa, bee ni ehin oruin re tobi to ti eniyan mejo. Oun paapaa si ti yi irin ese re pada, eekookan ni oun n gbe ese bii maaluu ti n je koriko, bee ni oun ko huwa bi eniyan kekere mo, o n huwa bi iyawo eniyan jankanjankan. Awon olola ki i fee rin irin eni lasan, olowo ki i fee rin irin talaka, bee ni awon obinrin feran faari gidigidi. Egbon iyawo mi naa yi pada pelu, nitori oju oun naa tutu bi ojele ewe oronbo, ara re si mo bi ara omo ti a bi ni ijeta, nitori gbogbo wa ni a je ounje ti o gbadun, a je obe ti o nilaari, a je apa eran, a je itan eran, a je edo, a je iwe, a si je gogongo ona ofun.